Λουίς Μπουνιουέλ

Ο **Λουίς Μπουνιουέλ** (Ισπανικά: *Luis Buñuel Portolés*, 22 Φεβρουαρίου 1900 – 29 Ιουλίου 1983) ήταν ένας από τους μείζονες σκηνοθέτες του κινηματογράφου. Συνδέθηκε με το κίνημα του υπερρεαλισμού, ενώ κατόρθωσε με το έργο του να διαμορφώσει ένα προσωπικό κινηματογραφικό ύφος. Πολλές από τις ταινίες του θεωρούνται σήμερα κλασικές. Εκτός από τον "κινηματογραφικό αναρχισμό", ο Μπουνιουέλ είχε επίσης αναρχικές πεποιθήσεις και στα πολιτικά θέματα, κάτι που μπορεί να αντιληφθεί κάποιος κάλλιστα και από το σύνολο της φιλμογραφίας του.

## Βιογραφικά στοιχεία
Ο Μπουνιουέλ γεννήθηκε στην Καλάντα (Calanda) της Ισπανίας, κοντά στην επαρχία της Αραγωνίας, το 1900, αν και τα παιδικά του χρόνια τα πέρασε στην πόλη της Σαραγόσας. Ήταν γόνος εύπορης οικογένειας και ανατράφηκε ιδιαίτερα αυστηρά. Είχε την πρώτη του επαφή με τον κινηματογράφο σε ηλικία οκτώ ετών. Την περίοδο 1917-1924 σπούδασε στο πανεπιστήμιο της Μαδρίτης όπου αρχικά –και κατόπιν προτροπής του πατέρα του– στόχευε στην απόκτηση ενός διπλώματος αγρονόμου μηχανικού. Στην πορεία άλλαξε προσανατολισμό και στράφηκε στη μηχανολογία της βιομηχανίας, ενώ για ένα χρόνο εργάστηκε και στο Μουσείο Φυσικής Ιστορίας της Μαδρίτης και ειδικότερα στον τομέα της εντομολογίας, όπου ο Μπουνιουέλ είχε μεγάλη κλίση. Η τελευταία του στροφή σημειώθηκε με την απόκτηση διπλώματος φιλοσοφίας με ειδικότητα στην ιστορία. Στη φοιτητική εστία του πανεπιστημίου γνωρίστηκε –μεταξύ άλλων Ισπανών καλλιτεχνών– και με τον ζωγράφο Σαλβαδόρ Νταλί καθώς και με τον ποιητή Φεδερίκο Γκαρθία Λόρκα, με τους οποίους συνδέθηκε φιλικά.

Μετά τις σπουδές του ξεκίνησε να εργάζεται ως βοηθός σκηνοθέτη στο Παρίσι αν και οι γνώσεις του γύρω από τη σκηνοθεσία και τις τεχνικές του κινηματογράφου ήταν ελάχιστες. Η πρώτη του προσωπική κινηματογραφική απόπειρα εκδηλώθηκε με τον *[[Ανδαλουσιανός σκύλος|Ανδαλουσιανό σκύλο]]*, το 1929, μία ταινία μικρού μήκους, μόλις 17 λεπτών, αμιγώς υπερρεαλιστική. Το σενάριο της ταινίας συνυπογράφει μαζί με τον Μπουνιουέλ και ο Νταλί. Η επόμενη ταινία του Μπουνιουέλ ήταν η *[[Χρυσή Εποχή (ταινία)|Χρυσή εποχή]]* (1930).

### Περίοδος στην Αμερική
μικρογραφία|365x365εσ|Προτομή του Μπουνιουέλ στην Καλάντα της Ισπανίας
Μετά τον ισπανικό εμφύλιο πόλεμο και την περίοδο 1939-1945 ο Μπουνιουέλ βρέθηκε στις Ηνωμένες Πολιτείες. Για ένα διάστημα εργάστηκε στο κινηματογραφικό αρχείο του Μουσείου Μοντέρνας Τέχνης στη Νέα Υόρκη και αργότερα μετακόμισε στο Χόλυγουντ όπου συμμετείχε στην παραγωγή ταινιών, μεταφορών γνωστών εμπορικών επιτυχιών στα ισπανικά. Μεταξύ άλλων μικρής αξίας ταινιών, συμμετείχε στη δημιουργία κινηματογραφικών έργων με θέμα τον Ισπανικό Εμφύλιο. Είναι γεγονός πως στο Χόλυγουντ ο Μπουνιουέλ δεν κατάφερε να οικοδομήσει μία σημαντική καριέρα.

### Περίοδος στο Μεξικό
Την περίοδο 1946-1960, ο Μπουνιουέλ εργάστηκε ως σκηνοθέτης στο Μεξικό. Αρχικά παρακινήθηκε να γυρίσει μία ταινία εκεί από τον παραγωγό Όσκαρ Ντάσινγκερς, υπό τον τίτλο *[[Γκραν Καζινό]]*. Ακολούθησαν άλλες 20 ταινίες, οι οποίες γυρίστηκαν ως επί το πλείστον με περιορισμένα μέσα, χαμηλές αμοιβές, στην ισπανική γλώσσα και σε μικρό χρόνο γυρισμάτων, περίπου είκοσι ημερών. Ο Μπουνιουέλ, ωθούμενος από οικονομική ανάγκη, εργάστηκε συχνά σε θέματα που ο ίδιος δεν είχε επιλέξει, ωστόσο, όπως ο ίδιος παραδέχθηκε, ουδέποτε σκηνοθέτησε μία σκηνή αντίθετη με τις πεποιθήσεις του και την αισθητική του. Η ταινία *[[Ξεχασμένοι από την Κοινωνία|Ξεχασμένοι από την κοινωνία]]* (*Los Olvidados*), του 1950, εισέπραξε πολύ θετικές κριτικές στο Φεστιβάλ των Καννών όπου παρουσιάστηκε, ενώ ο Μπουνιουέλ αναγνωρίστηκε ως ένας από τους σημαντικότερους Ισπανούς σκηνοθέτες. Πολλές από τις ταινίες που σκηνοθέτησε στο Μεξικό θεωρούνται σήμερα κλασικές, μεταξύ αυτών *[[Εξολοθρευτής Άγγελος|Εξολοθρευτής άγγελος]]* (1962), *Σίμων της ερήμου* (1965) και *Ναζαρέν* (1958).

### Περίοδος στη Γαλλία
Ο Μπουνιουέλ σκηνοθέτησε αρκετές γαλλόφωνες ταινίες στη Γαλλία αμέσως μετά την επιτυχημένη κινηματογραφική παραγωγή του στο Μεξικό. Σε αυτό το διάστημα, δημιούργησε μερικές από τις πιο δημοφιλείς ταινίες του, μεταξύ των οποίων *[[Η Ωραία της Ημέρας|Η ωραία της ημέρας]]*, *[[Το Σκοτεινό Αντικείμενο του Πόθου|Το σκοτεινό αντικείμενο του πόθου]]* καθώς και *[[Η κρυφή γοητεία της μπουρζουαζίας]]*. Λιγότερο γνωστές, αλλά εξίσου σημαντικές, ταινίες της ίδιας περιόδου είναι ο *Γαλαξίας* και το *[[Το Φάντασμα της Ελευθερίας|Φάντασμα της ελευθερίας]]*.

Ο Μπουνιουέλ αποσύρθηκε από τον κινηματογράφο το 1977 και στα επόμενα χρόνια ολοκλήρωσε την αυτοβιογραφία του. Πέθανε το 1983 στο Μεξικό από κίρρωση του ήπατος.

## Φιλμογραφία
* *[[Το Σκοτεινό Αντικείμενο του Πόθου|Το σκοτεινό αντικείμενο του οόθου]]* (*Cet obscur objet du désir*) (1977)
* *[[Το Φάντασμα της Ελευθερίας|Το φάντασμα της ελευθερίας]]* (*Le fantôme de la liberté*) (1974) 
* *[[Η κρυφή γοητεία της μπουρζουαζίας]]* (*Le charme discret de la bourgeoisie* (1972) 
* *[[Τριστάνα]]* (*Tristana*) (1970) 
* *[[Ο Γαλαξίας|Ο γαλαξίας]]* (*The Milky Way*) (1969) 
* *[[Η Ωραία της Ημέρας|Η ωραία της ημέρας]]* (*Belle de jour*) (1967), βραβείο Χρυσού Λέοντα στο κινηματογραφικό Φεστιβάλ της Βενετίας
* *[[Ο Σίμων της ερήμου|Σίμων της ερήμου]]* (*Simón del desierto*) (1965), ειδικό βραβείο της επιτροπής στο κινηματογραφικό Φεστιβάλ της Βενετίας
* *[[Το ημερολόγιο μιας καμαριέρας (ταινία, 1964)|Το ημερολόγιο μιας καμαριέρας]]* (*Le journal d'une femme de chambre*) (1964)
* *[[Εξολοθρευτής Άγγελος|Εξολοθρευτής άγγελος]]* (*El ángel exterminador*) (1962) 
* *[[Βιριδιάνα]]* (*Viridiana*) (1961), βραβείο Χρυσού Φοίνικα στο κινηματογραφικό Φεστιβάλ των Καννών 
* *[[Μετά τον βιασμό]]* (*The Young One*) (1960), ειδική μνεία στο κινηματογραφικό Φεστιβάλ των Καννών
* *[[Ο Πυρετός Ανεβαίνει στο Ελ Πάο]]* / *Διεφθαρμένη δημοκρατία* (*La fièvre monte à El Pao*) (1959) 
* *[[Ναζαρέν]]* (*Nazarín*) (1959), διεθνές βραβείο στο κινηματογραφικό Φεστιβάλ των Καννών 
* *Οι πέντε φυγάδες* (*La mort en ce jardin*) (1956) 
* *Εραστές του αύριο* (*Cela s'appelle l'aurore*) (1955) 
* *El río y la muerte* (1955) 
* *[[Η εγκληματική ζωή του Αρτσιμπάλντο Ντε Λα Κρουθ]]* (*Ensayo de un crimen*) (1955) 
* *[[Ροβινσών Κρούσος (ταινία 1954)|Ροβινσών Κρούσος]]* (*Robinson Crusoe*) (1954) 
* *Abismos de pasión* (1954) 
* *La ilusión viaja en tranvía* (1954) 
* *[[Αυτός]]* (*El*) (1953) 
* *Το κτήνος* (*El bruto*) (1953) 
* *Una mujer sin amor* (1952) 
* *[[Ανέβασμα στον ουρανό]]* (*Subida al cielo*) (1952)
* *La hija del engaño* (1951) 
* *Κυλισμένη στο βούρκο* / *Σουζάνα, η διεφθαρμένη* (*Susana*) (1951) 
* *[[Ξεχασμένοι από την κοινωνία]] / Λος Ολβιδάδος* (*Los olvidados*) (1950), βραβείο καλύτερου σκηνοθέτη στο κινηματογραφικό Φεστιβάλ των Καννών 
* *El Gran Calavera* (1949) 
* *Γκραν Καζινό* (*Gran Casino*) (1947) 
* *[[Γη χωρίς ψωμί]]* (*Las Hurdes*) (1933) 
* *[[Χρυσή Εποχή (ταινία)|Χρυσή εποχή]]* (*L'Âge d'Or*) (1930) 
* *[[Ανδαλουσιανός σκύλος]]* (*Un chien andalou*) (1929)

## Παραπομπές


## Βιβλιογραφία
* Λουίς Μπουνιουέλ, *Τελευταία πνοή* (αυτοβιογραφία)

## Εξωτερικοί σύνδεσμοι
* 
* Senses of Cinema: Μπουνιουέλ
* Άρθρο για τον Λουίς Μπουνιουέλ
* Ένα φωτογραφικό αφιέρωμα στον Λουίς Μπουνιουέλ , Σπύρος Στάβερης, LiFO, 29/7/2024

Κατηγορία:Ισπανοί σκηνοθέτες
Κατηγορία:Ισπανοί σεναριογράφοι
Κατηγορία:Μεξικανοί σεναριογράφοι
Κατηγορία:Ισπανοί άθεοι
Κατηγορία:Υπερρεαλισμός
Κατηγορία:Σκηνοθέτες βωβών ταινιών
Κατηγορία:Μεξικανοί σκηνοθέτες κινηματογράφου
Κατηγορία:Γάλλοι σκηνοθέτες κινηματογράφου